บ้านประชารัฐกร่อย ยื่นประมูลต่ำเกินคาด
คลังห่วง สร้างบ้านประชารัฐซึม เอกชนยื่นซองประมูลน้อยกว่าคาด ทำโครงการไม่คึกคัก
4 ก.ค. 2559

คลังห่วง สร้างบ้านประชารัฐซึม เอกชนยื่นซองประมูลน้อยกว่าคาด ทำโครงการไม่คึกคัก
นายวิสุทธิ์ ศรีสุพรรณ รมช.คลัง เปิดเผยว่า ขณะนี้มีบริษัทเอกชนให้ความสนใจยื่นซองประกวดราคาในโครงการบ้านธนารักษ์ประชารัฐไม่ถึง 10 ราย จากจำนวนผู้ซื้อซองประกวดราคาทั้งสิ้น 16 ราย หลังจากนี้ต้องเข้าสู่ขั้นตอนการคัดเลือกผู้ประกอบการว่าจะมีผู้ผ่านเงื่อนไขหรือไม่
ทั้งนี้ ผู้ประกอบการที่สนใจยื่นซองประกวดราคาส่วนใหญ่ ให้ความสนใจที่ราชพัสดุที่จะใช้ดำเนินโครงการบ้านธนารักษ์ประชารัฐในพื้นที่กรุงเทพฯ และ จ.เชียงใหม่ มากที่สุด ซึ่งเอกชนยื่นซองประกวดราคามาต่ำ เพราะต้องการบ้านคุณภาพดีที่ราคาไม่แพง เพราะโครงการนี้เป็นโครงการเพื่อสังคม ไม่ได้เป็นโครงการที่มีกำไร หรือสร้างกำไรมากนัก โดยภาครัฐเองก็ไม่ได้บังคับ เป็นเรื่องของความสมัครใจด้วยของภาคเอกชน
นายวิสุทธิ์ กล่าวว่า พื้นที่ราชพัสดุที่จะใช้ทำโครงการบ้านธนารักษ์ประชารัฐ ที่ชะอำ จ.เพชรบุรี และเชียงราย ไม่ได้รับความสนใจจากเอกชน เนื่องจากพื้นที่ตั้งอยู่ไกล หากไม่มีเอกชนสนใจกรมธนารักษ์พิจารณานำพื้นที่ดังกล่าวทำโครงการอื่นๆ ที่เป็นประโยชน์ทดแทนกัน
อย่างไรก็ดี ต้องการให้กรมธนารักษ์เร่งติดตามการดำเนินโครงการบ้านธนารักษ์ประชารัฐอย่างใกล้ชิดมากขึ้น เพราะเป็นโครงการที่เป็นประโยชน์กับสังคม แต่อาจจะไม่เป็นประโยชน์กับภาคเอกชนมากนัก แต่อยากให้มองว่าเป็นสิ่งที่คืนกำไรให้กับสังคมมากกว่า ดังนั้นหากกรมธนารักษ์มีการเข้าไปหารือกับภาคเอกชนอย่างใกล้ชิดมากขึ้น ก็เชื่อว่าจะได้รับความสนใจจากภาคเอกชนมากกว่าในขณะนี้แน่นอน
ก่อนหน้านี้ นายวิสุทธิ์ เปิดเผยว่า ได้สั่งให้สำนักงานเศรษฐกิจการคลัง ธอส.และธนาคารออมสิน ไปพิจารณาปรับปรุงเงื่อนไขโครงการปล่อยกู้บ้านประชารัฐ หลังจากที่ผ่านมามีคำขอพร้อมอนุมัติสินเชื่อ 5,000 ล้านบาท จากเป้าหมาย 2 หมื่นล้านบาท โดยธนาคารออมสินก็มียอดพร้อมปล่อยใกล้เคียงกัน ซึ่งคาดว่าทั้งสองธนาคารจะสามารถปล่อยสินเชื่อรวมกันสิ้นปี 2559 ประมาณ 2 หมื่นล้านบาท ส่วนที่เหลือคาดว่าจะปล่อยได้หมดภายในปี 2560
ทั้งนี้ ยืนยันว่าขั้นตอนพิจารณาสินเชื่อไม่ได้มีปัญหา แต่มีการตรวจสอบหลักฐานยื่นกู้ เช่น แม่ค้า จากเดิมที่ไม่ได้ทำบัญชี ก็จะไม่อนุมัติ แต่ในโครงการจะส่งเจ้าหน้าที่ลงไปตรวจสอบการทำการค้า ทุกขั้นตอนต้องใช้เวลา ซึ่งคลังขอเวลาดูผลตอบรับโครงการปีนี้ก่อน ว่ามีการปล่อยสินเชื่ออย่างไร จะต้องปรับเงื่อนไขอย่างไรในปี 2560 โดยปีนี้ให้ดำเนินการตามมติ ครม.ไปก่อน